Por a tradición patriarcal y patrilocal d'a mayoría de vodas, por a que se feba matrimonio en casa de l'hombre, en Aragón (como en a mayor parte d'Europa) o ixovar yera alportato as más vegadas por a novia porque se consideraba que o novio ya alportaba o patrimonio de mayor valgua: a casa. A preparación d'o ixovar (a plega, tal como se diciba) yera una fayena d'anyos que le correspondeba fer a os pais d'as mesachas en vistas a que se fesen mullers casaderas y caleba que se correspondese con a riqueza d'a casa d'ella, mientres que o patrimonio d'un fillo casato en casa se transmitiba directament por herencio en morir sus pais. Manimenos y anque estasen más minoritarios, tamién podeba pasar que se fese o casamiento en casa d'una heredera (por no tener chirmanos varons, por eixemplo) y alavetz a plega d'ixovar la teneba que trayer feita o novio.